
O dată cu venirea sezonului estival, tot mai multe persoane se confruntă cu mușcăturile de insecte, printre acestea, cele mai frecvente fiind cele de țânțar.
De cele mai multe ori acestea sunt inofensive cauzând doar disconfort local, mușcătura însoțindu-se de apariția unei leziuni eritematoase, ușor edemațiată și pruriginoasă. 
Cu toate acestea există câteva patologii care pot fi transmise prin înțepătura acestor insecte și care pot pune sănătatea în pericol. Țânțarii sunt de cele mai multe ori vectori ale acestor patologii virale sau parazitare.
Din fericire, cele mai multe specii nu se găsesc în mod normal în țara noastră, acestea putând să ajungă accidental prin intermediul vaselor de croazieră sau al avioanelor. Cel mai frecvent, personale se infectează călătorind în zonele endemice.
Dintre acestea amintim țânțarii din specia Aedes aegypti și Aedes albopictus ( țânțarul tigru asiatic) răspunzători de transmiterea virusului Zika. Aceștia se regăsesc în țările din Africa, Asia de Sud-Est și Est, Pacific și America de Sud. De cele mai multe ori simptomele sunt ușoare, pacientul prezentând febră, cefalee și mioartralgii. Boala produsă de virusul Zika ridică probleme majore de sănătate în special în rândul gravidelor, crescând riscul pentru malformațiile congenitale.
Alte patologii produse de țânțarul tigru asiatic este febra galbenă întâlnită în Africa și America de Sud și febra Dengue întâlnită în țări tropicale și subtropicale. Acestea se manifesta prin cefalee, mioartralgii, febră, inapetență, greață, cazurile severe pot să asocieze complicații importante inclusiv decesul.
Tot speciile de Aedes aegypti și Aedes albopictus pot transmite virusul Chikungunya.
Patologia transmisă de acest virus a fost raportată în Africa, America de Nord și de Sud, Asia, Europa, în insulele din Oceanul Indian și Pacific. Infecția se manifestă cu mioartralgii foarte intense, oboseală, cefalee și febră.
Țânțarii din specia Anopheles sunt răspândiți în special în zonele tropicale și subtropicale (Africa, America Centrală și de Sud, Asia de Sud-Est), fiind vectorii unui parazit - Plasmodium, răspunzător de malarie. Boala se manifestă prin frison urmat de un episod de febră înaltă, cu normalizarea temperaturii ulterior și cu apariția transpirațiilor profuze. Aceste simptome reluându-se ulterior. Malaria asociază de obicei triada formată din febră, anemie și splenomegalie.
Pe teritoriul țării noastre, cea mai întâlnită specie de țânțar este Culex pipiens, răspunzătoare pentru transmiterea virusului West Nile.
În județul Iași, în luna iulie a anului curent, în Spitalul Clinic de Boli Infecțioase ,, Sf. Parascheva” din Iași a fost internată o pacientă de sex feminin, în vârstă de 22 ani, din Vaslui diagnosticată cu meningită cu virusul West Nille. Aceasta a primit tratament simptomatic, fiind externată cu stare generală ameliorată și cu recomandări la domiciliu. Din anamneză reiese faptul că pacienta nu a frecventat mediul rural și nici nu a avut vreun contact cu țânțarii.

